HOLSTEINSBORG DISTRIKT | 1 53 
For Hans Egedes Tid benyttedes udelukkende Spæk til Opvarmning af og 
Belysning i Husene, som i Reglen var beklædte med Skind indvendig, men den 
store Nedgang i Spækproduktionen har bevirket, at man nu anvender Kakkelovne 
i stort Omfang, men dog langtfra overalt. Væggene er enten nøgne eller dækkede 
med Træpanel. I Almindelighed bestaar Panelet af enkelte umalede og uhøvlede 
Brædder, som kun dækker en Del af Tørvemurene for at beskytte Husbeboerne 
mod direkte Berøring med de fugtige Tørvemure. De' mest velhavende har dog 
Huse med højt Tag og fuldt Panel indvendig, men om Husenes Indretning og de 
forskellige Hustyper henvises til Afsnittet »Bebyggelse«. 
FANGST OG FANGSTMETODER 
FANGSTDELING 
Sødyrfangst. Fangst af Sæler og andre Sødyr foregaar for største Delen i 
aabent Vand ved Hjælp af Kajakken. Ved Kajakfangsten benyttedes oprindelig 
de to Hovedredskaber, Harpunen og Blærepilen, af hvilke den første bruges 
ved Enkeltmandsfangst, medens den sidste, der nu er næsten helt forsvundet 
i Distriktet, anvendtes af Fangere, naar de i Fællesskab jagede Sæler, hvilket 
i Reglen skete paa Steder, hvor Vandet var uklart, og Farvandet grundet, saa 
at Sælerne havde Vanskelighed ved at orientere sig og dykke. 
Senere kom Riflen i Brug og benyttes nu afvekslende med Harpunen, der 
egner sig bedst til Fangst i urolig Sø, da det er vanskeligt at skyde sikkert fra 
en stærkt vippende Kajak, medens Riflen foretrækkes, naar Vandet er roligt, 
men den er i Virkeligheden et meget ufuldkomment Kajakvaaben og kan i Reglen 
ikke bruges uden i Forbindelse med Harpunen, som sikrer Fangeren det døde 
eller døende Dyr. Ved Fangst af magre Sæler, der, efter at være dræbt, straks 
synker til Bunds, kan man overhovedet kun bruge Harpunen. I de senere Aar 
er man særlig ved sydligere Kolonier gaaet over til Benyttelsen af Haglbøsser, 
der kræver mindre Skudsikkerhed, og da et Haglskud i Reglen ikke virker øje- 
blikkeligt dræbende, holder det saarede og ofte blindede Sødyr sig 1 Vandskorpen, 
indtil Fangeren kan sikre sig det ved et Harpunkast. Fangst med Harpun fore- 
gaar paa følgende Maade: 
Naar Fangeren er kommet Sælen eller Sodyret tilstrækkelig nær, tages Aaren 
i venstre Haand, og med den anden løftes Harpunen, der er anbragt paa højre 
Side af Kajakken med Spidsen bagud, drejes en halv Omgang og kastes ved Hjælp af 
Kastetræet mod Dyret. Fangelinen, der er fastgjort med den ene Ende til den paa 
Harpunen løstsiddende Harpunspids og med den anden til Fangeblæren, men 
iøvrigt opskudt paa Kajakstolen, løber ud samtidig hermed, og nu gælder det 
om, at Fangeren — forudsat Dyret er truffet — hurtigst muligt befrier sig for 
Blæren, som han derfor griber med højre Haand bag sig og kaster fri af Kajakken, 
da Dyret i modsat Fald kæntrer ham, naar Linen strammes. N aar Sødyret dukker 
op for at aande, saares det med Lænseren, og denne Manøvre gentages, indtil 
Dyret er dræbt. 
